Klinte til etter dramatisk The Open-seier
Masters-vinneren fra 2007 tok dermed sin andre major-triumf i karrieren. Etterpå takket han kona Kim Barclay. – Det er uvirkelig, sier Johnson til BBC. – Kone og jeg er laget. Hun er direktøren. Hun er min klippe. Uansett hva jeg gjør, så er hun der. Johnson la grunnlaget for omspill-seieren ved birdie på de to første av de fire hullene som ble spilt. De to andre karene i omspillet var Marc Leishman og Louis Oosthuizen. Alle tre hadde bogey på det tredje omspillhullet, og foran det siste hullet stod det mellom Johnson som hadde ett slag under par og Oosthuizen med par. Sørafrikaneren misset hårfint - og dermed kunne Johnson kaste seg rundt halsen på sin caddie og juble. Amerikanske Zach Johnson og australske Marc Leishman spilte fantastisk på mandagens siste runde - begge seks under par. Etter fire runder endte derfor begge 15 under par. De stod ved klubbhuset og ventet i stor spenning på om noen andre ville følge dem i omspillet. Bare én klarte det: sørafrikaneren Louis Oosthuizen. Med birdie på det siste hullet kom også han på -15 til slutt. Med en bogey - ett slag over par - på det nest siste hullet ødela Jordan Spieth sin mulighet til å skrive golfhistorie. Amerikaneren på bare 21 somre vant både Masters og US Open og kunne ha ha blitt historisk ved å vinne de tre første major-turneringene i et kalenderår. Det har ikke en gang Tiger Woods gjort før ham, bare Ben Hogan. Spieth endte ett slag bak de tre som var i omspillet. Jason Day endte også på 14 under par. Han har nå ni topp 10-plasseringer i majors - men ingen seirer. Den irske amatørgolferen Paul Dunne har sjokkert med glitrende spill på St. Andrews, men kom i kjempetrøbbel på den siste runden. En annen som ødela vinnermulighetene var Padraig Harrington, som spilte tre over par mandag. The Open måtte denne avgjøres på mandag - for andre gang i historien. Sist var i 1988. Det dårlige været med regn og vind satte en stopper for at turneringen kunne avgjøres søndag. Det merkligste slaget? Phil Mickelson drog ballen fra tee på det 17. hullet - og rett på balkongen på The Old Course hotel. Tiger Woods klarte ikke cutten - for andre majorturnering på rad. Noe slikt har aldri skjedd før i hans karriere. Omspillresultat: 1. Zach Johnson, USA - 1. 2. Louis Oosthuizen, Sør-Afrika 0. 3. Marc Leishman, Australia +2.
Zach Johnson (39) kontrollerte nervene best da The Open måtte avgjøres med omspill mellom tre mann.